F.Mustafa. Hörmətli Ziyafət müəllim, bu qanun layihəsi ilə bağlı bir neçə komitə ilə birlikdə keçirdiyimiz iclaslarda çox maraqlı müzakirələrimiz və mübahisələrimiz olub və orada konstruktiv fikirlər səslənib. Əli müəllimin də dəlilləri kifayət qədər maraqlı idi. Hər halda bizim tərəfimizdən və başqa millət vəkilləri tərəfindən irəli sürülən dəlillər də var idi. Mübahisənin əsas məğzi, yəni bizim qarşımızı kəsən məsələ daha çox ondan ibarət idi ki, bu, Konstitusiyada nəzərdə tutulub. Ona görə də qəbul olunmalıdır. Əslində, bunun Konstitusiyada nəzərdə tutulmasına, – mən köhnə protokola da diqqət yetirdim, – o vaxt biz etiraz etmişdik. O vaxt da fikrimizi bildirmişdik ki, bunun buraya salınması doğru deyil. Amma indi bu qəbul olundu. Çünki etik davranış qaydalarını pozmağa görə müəssisədə, fabrikdə, zavodda, yaxud da işçi və iş verən arasında münasibətlərin olduğu yerdə belə bir qaydanı tətbiq eləmək mümkündür.